Štatút Výboru pre výskum, vzdelávanie a výchovu v oblasti ľudských práv a rozvojového vzdelávania 

Čl. 1
Úvodné ustanovenie

Štatút Výboru pre výskum, vzdelávanie a výchovu v oblasti ľudských práv a rozvojového vzdelávania (ďalej len "výbor") upravuje postavenie, úlohy, vecnú pôsobnosť, zloženie a charakter zasadnutí výboru.

Čl. 2
Postavenie výboru

(1) Výbor je stálym odborným orgánom Rady vlády Slovenskej republiky pre ľudské práva, národnostné menšiny a rodovú rovnosť (ďalej len „rada“) pre otázky týkajúce sa výskumu, vzdelávania a výchovy v oblasti ľudských práv a ľudskoprávnej osvety, s osobitným zreteľom na presadzovanie inkluzívnosti.
 
(2) Výbor plní úlohy v súlade s plánom práce rady a podľa schváleného plánu činnosti, ktorý vyplýva z plánu práce vlády Slovenskej republiky (ďalej len „vláda“) a plánu legislatívnych úloh vlády. Plán činnosti výboru vypracúva tajomník v spolupráci s podpredsedom výboru.

(3) Výbor pri svojej činnosti zohľadňuje medzinárodné záväzky Slovenskej republiky v oblasti výchovy a vzdelávania v oblasti ľudských práv, ľudskoprávnej osvety a rozvojového vzdelávania.

(4) Výbor sleduje a zohľadňuje odporúčania Organizácie Spojených národov, jej špecializovaných organizácií, najmä Organizácie Spojených národov pre výchovu, vedu a kultúru, Rady Európy, Európskej únie, Organizácie pre bezpečnosť a spoluprácu v Európe a ďalších medzinárodných orgánov, organizácií a inštitúcií v oblasti výskumu, vzdelávania a výchovy v oblasti ľudských práv, ľudskoprávnej osvety a rozvojového vzdelávania.

(5) Výbor pri svojej činnosti spolupracuje a koordinuje svoju činnosť s ostatnými výbormi a pracovnými skupinami rady.

Čl. 3
Vecná pôsobnosť výboru

(1) Výbor vypracováva, sústreďuje, prerokúva a prostredníctvom svojho predsedu predkladá rade materiály týkajúce sa výskumu, vzdelávania a výchovy v oblasti ľudských práv, ľudskoprávnej osvety a rozvojového vzdelávania.

(2) Výbor predovšetkým:
a)	dáva rade podnety a navrhuje opatrenia, v oblasti vecnej pôsobnosti výboru,
b)	spracúva na základe vlastnej iniciatívy alebo na základe podnetu rady návrhy čiastkových a systémových opatrení smerujúcich k skvalitneniu výskumu, vzdelávania a výchovy v oblasti ľudských práv, ľudskoprávnej osvety a rozvojového vzdelávania,
c)	na zasadnutia rady spracúva návrhy stanovísk a uznesení k návrhom zákonov, všeobecne záväzných a interných právnych predpisov, ako aj vládnych, rezortných a ďalších opatrení nelegislatívnej povahy, ktoré môžu mať dosahy na oblasť týkajúcu sa vecnej pôsobnosti výboru,
d)	participuje na procese tvorby národného plánu výchovy k ľudským právam, priebežne sleduje a vyhodnocuje jeho plnenie a na základe jeho plnenia pripravuje jeho revíziu a  aktualizáciu, podieľa sa na vypracovaní a pripomienkovaní ďalších materiálov, ktoré sa bezprostredne dotýkajú oblasti vecnej pôsobnosti výboru,
e)	vyjadruje sa k objemu a umiestneniu finančných prostriedkov štátneho rozpočtu na výskum, vzdelávanie a výchovu v oblasti ľudských práv, ľudskoprávnej osvety a rozvojového vzdelávania,
f)	iniciuje a koordinuje prípravu a realizáciu projektových a súvisiacich aktivít a opatrení v oblasti svojej vecnej pôsobnosti,
g)	spolupracuje s odbornými orgánmi a inštitúciami Organizácie Spojených národov, Európskej únie, Rady Európy, Organizácie pre bezpečnosť a spoluprácu  v Európe  a ďalšími medzinárodnými orgánmi, organizáciami a inštitúciami,
h)	spolupodieľa sa na:
1.	tvorbe a realizácii odborných štúdií v oblasti svojej vecnej pôsobnosti,
2.	vypracovaní analýzy o postavení a činnosti existujúcich inštitucionálnych mechanizmov pôsobiacich v oblasti výskumu, vzdelávania a výchovy v oblasti ľudských práv, ľudskoprávnej osvety a rozvojového vzdelávania,
3.	zostavení databázy aktuálnych projektov a akčných plánov v oblasti výskumu, vzdelávania a výchovy v oblasti ľudských práv, ľudskoprávnej osvety a rozvojového vzdelávania.
i)	plní ďalšie úlohy, ktorými ho rada poverí.

(3) Pri napĺňaní týchto úloh výbor spolupracuje s ministerstvami a inými ústrednými orgánmi štátnej správy, obcami, vyššími územnými celkami, orgánmi miestnej štátnej správy, mimovládnymi organizáciami, vedeckými pracoviskami a akademickými inštitúciami.

Čl. 4
Zloženie výboru

(1)	Výbor sa skladá z predsedu/predsedníčky výboru, podpredsedu/podpredsedníčky výboru, tajomníka/tajomníčky výboru a ďalších členov/členiek výboru.

(2)	Predsedom výboru je podpredseda vlády pre ľudské práva a národnostné menšiny (ďalej len „podpredseda vlády“), ktorého vymenúva a odvoláva vláda. Podpredseda vlády v zmysle čl. 43 Organizačného poriadku Úradu vlády Slovenskej republiky môže poveriť generálneho riaditeľa Sekcie ľudských práv a rovnakého zaobchádzania jeho zastupovaním pri plnení odborných úloh.

Podpredsedom/podpredsedníčkou výboru je odborník/odborníčka preukázateľne pôsobiaci/-a v oblasti zodpovedajúcej pôsobnosti výboru, ktorý/-á nie je zamestnancom/zamestnankyňou orgánu štátnej správy. Podpredsedu/ podpredsedníčku výboru vymenúva a odvoláva predseda výboru na základe návrhu členov/členiek výboru. Voľbu podpredsedu/podpredsedníčky výboru upravuje rokovací poriadok výboru.

(3)	 Tajomníkom výboru je zamestnanec Úradu vlády Slovenskej republiky, ktorého vymenúva a odvoláva predseda výboru. Tajomník výboru nemá hlasovacie právo. 

(4)	Ďalší členovia a členky výboru, ktorých vymenúva a odvoláva predseda výboru sú:

A)	nominovaní/-é Ministerstvom školstva, vedy, výskumu a športu Slovenskej republiky a jeho priamo riadenými organizáciami zodpovední/-é za oblasť: 
1.	regionálneho školstva,
2.	vysokých škôl,
3.	ďalšieho vzdelávania pedagógov,
4.	reforiem a zmien v obsahu výchovy a vzdelávania, Štátnych vzdelávacích programov a Školských vzdelávacích programov;

B)	nominovaní/-é Úradom vlády Slovenskej republiky:
5.	riaditeľ/riaditeľka Odboru všeobecných práv a implementácie medzinárodných ľudskoprávnych dohovorov,
6.	riaditeľ/riaditeľka Odboru národnostného školstva,
7.	riaditeľ/riaditeľka Odboru koncepcií, analýz a regionálnej koordinácie Úradu splnomocnenca vlády pre rómske komunity;

C) nominovaní/-é ostatnými ústrednými orgánmi štátnej správy:
8.	Ministerstvom zahraničných vecí Slovenskej republiky,
9.	Ministerstvom práce, sociálnych vecí a rodiny Slovenskej republiky,
10.	Ministerstvom spravodlivosti Slovenskej republiky,
11.	Ministerstvom zdravotníctva Slovenskej republiky,
12.	Ministerstvom vnútra Slovenskej republiky,
13.	Ministerstvom kultúry Slovenskej republiky;

D)  nominovaní/-é nezávislými inštitúciami: 
14.	zástupca/zástupkyňa Slovenského národného strediska pre ľudské práva,
15.	zástupca/zástupkyňa Kancelárie verejného ochrancu práv;

E) dvanásti odborníci/odborníčky, zástupcovia/zástupkyne akademickej obce, mimovládnych neziskových organizácií pre problematiku výskumu, vzdelávania a výchovy v oblasti ľudských práv, ľudskoprávnej osvety a rozvojového vzdelávania.

Z dvanástich odborníkov/odborníčok sú siedmi delegovaní/-é zástupcami/zástupkyňami občianskej spoločnosti pôsobiacimi v jednotlivých výboroch rady (vo Výbore pre národnostné menšiny a etnické skupiny, Výbore pre mimovládne neziskové organizácie, Výbore pre seniorov, Výbore pre osoby so zdravotným postihnutím, Výbore pre rodovú rovnosť, Výbore pre deti a mládež, Výbore pre predchádzanie a elimináciu rasizmu, xenofóbie, antisemitizmu a ostatných foriem intolerancie).

Uvedených siedmich odborníkov/odborníčky vymenúva a odvoláva predseda výboru na základe odporúčania organizácií pôsobiacich v jednotlivých výboroch rady, pričom musia byť splnené formálne požiadavky nominácie kandidátov/kandidátok na členov/členky výboru. Súčasťou odporúčania sú nominačný list a profesijný životopis.

Ostaných členov/členky výboru vymenúva a odvoláva predseda výboru na základe návrhov relevantných zástupcov/zástupkýň akademickej obce, profesijných a mimovládnych organizácií a iných právnických alebo fyzických osôb. Návrhy na členov/členky výboru sa predkladajú na základe výzvy, ktorú zverejní predseda výboru do 15 dní od schválenia štatútu na webovom sídle rady. Táto výzva musí byť zverejnená po dobu najmenej 15 dní a musí obsahovať formálne požiadavky pre nomináciu kandidátov/kandidátok na členov/členky výboru (nominačný list, profesijný životopis vrátane dokladovania odbornej praxe, prípadne publikačnej činnosti, dve odporúčania, pričom aspoň jedno z nich by malo byť odporúčaním inštitúcie alebo organizácie, príp. organizácií významne a preukázateľne sa angažujúcich v oblasti ľudských práv, vrátane vzdelávania a výskumu v tejto oblasti.

(5)	 Členstvo vo výbore je čestnou funkciou.

Členovi/členke výboru, ktorý/-á nie je zamestnancom/zamestnankyňou štátnej správy, je priznaná náhrada cestovných, stravovacích a ubytovacích výdavkov v zmysle zákona č. 283/2002 Z. z. o cestovných náhradách. Členom/členkám výboru, ktorí nie sú zamestnancami/zamestnankyňami štátnej správy prináleží odmena za prácu, ktorú pre výbor preukázateľne vykonávajú na objednávku alebo na základe dohody o vykonaní práce mimo pracovného pomeru. Výšku odmeny navrhuje predseda výboru a schvaľuje vedúci Úradu vlády Slovenskej republiky.

(7)  Na zasadnutie výboru predseda výboru vždy prizýva:
a)	nominovaného zástupcu Výboru Národnej rady Slovenskej republiky pre ľudské práva a národnostné menšiny,
b)	nominovaného zástupcu Rozhlasu a televízie Slovenska,
c)	nominovaného zástupcu Rady Rozhlasu a televízie Slovenska,
d)	nominovaného zástupcu ZMOS,
e)	nominovaného zástupcu Únie miest Slovenska,
f)	nominovaného zástupcu SK8,
g)	tajomníka rady.

Stáli prizývaní nominovaní zástupcovia majú poradný hlas.

Na zasadnutie výboru predseda výboru v prípade potreby prizýva nominovaného zástupcu Generálnej prokuratúry Slovenskej republiky, prípadne zástupcov ďalších inštitúcií, ktorí majú poradný hlas.

(8) Súčasťou zloženia výboru je aj asociované členstvo. Asociovaný člen/členka je odborník/odborníčka preukázateľne sa angažujúci/-a v oblastiach vecnej pôsobnosti výboru. Asociovaný člen/členka sa - v prípade záujmu - zúčastňuje rokovania výboru ku konkrétnej téme, ku ktorej sa zaregistruje po zverejnení návrhu programu zasadnutia výboru na webovom sídle výboru. Účasť asociovaných členov sa umožňuje do naplnenia kapacity miestnosti, v ktorej výbor zasadá. Asociovaný člen/členka sa zúčastňuje zasadnutia výboru aj na základe oslovenia predsedom výboru z vlastného podnetu alebo na návrh člena/členky výboru. Asociovaný člen/členka sa zúčastňuje zasadnutia výboru s poradným hlasom. Prináleží mu/jej odmena za prácu, ktorú pre výbor preukázateľne vykonáva na objednávku alebo na základe dohody o vykonaní práce mimo pracovného pomeru. Výšku odmeny navrhuje predseda výboru a schvaľuje vedúci Úradu vlády Slovenskej republiky.

(9) Neprítomnosť na zasadnutí výboru musí člen/členka výboru oznámiť tri dni vopred tajomníkovi výboru. Účasť člena/členky výboru na jeho rokovaní je zastupiteľná na základe písomného poverenia, súčasťou ktorého je poverenie vyjadrovať sa, zaujímať stanoviská a hlasovať k otázkam prerokúvaným na rokovaní výboru.

(10) Funkčné obdobie predsedu a podpredsedu/podpredsedníčky výboru sa kryje s funkčným obdobím rady. Členovia/členky výboru po skončení funkčného obdobia rady vykonávajú činnosť do vymenovania nových členov/členiek výboru.

(11) Členstvo vo výbore zaniká:
a)	smrťou alebo vyhlásením za mŕtveho/mŕtvu,
b)	odvolaním,
c)	písomným vzdaním sa členstva; v tomto prípade členstvo zaniká nasledujúci deň po doručení písomného oznámenia o vzdaní sa členstva predsedovi výboru,
d)	z titulu zániku výkonu funkcie, ak je právnym dôvodom vzniku členstva vo výbore.

Čl. 5
Predseda výboru a ďalší členovia/členky výboru

(1) Predseda výboru:
a)	zvoláva zasadnutia výboru,
b)	riadi činnosť výboru,
c)	zodpovedá za činnosť výboru,
d)	navrhuje program zasadnutia výboru,
e)	vedie zasadnutie výboru,
f)	navrhuje závery zo zasadnutia výboru,
g)	schvaľuje zápisnicu  zo zasadnutia výboru,
h)	predkladá výboru iniciatívne návrhy, odporúčania a stanoviská týkajúce sa vecnej pôsobnosti výboru,
i)	vymenúva a odvoláva vedúceho a členov/členky stálych alebo dočasných pracovných skupín.

(2) Podpredseda/podpredsedníčka výboru zastupuje predsedu výboru počas jeho neprítomnosti v rozsahu práv a povinností, ktorými ho/ju predseda výboru poverí. 

(3) Členovia/členky výboru:
a)	zúčastňujú sa na zasadnutí výboru,
b)	schvaľujú program zasadnutia výboru,
c)	vyjadrujú sa k programu a materiálom predkladaným na zasadnutia výboru,
d)	iniciatívne predkladajú návrhy, odporúčania a stanoviská týkajúce sa vecnej pôsobnosti výboru.

Čl. 6
Tajomník výboru

(1) Tajomník výboru:
a)	organizačne a administratívne zabezpečuje prípravu zasadnutí výboru,
b)	informuje výbor o plnení jeho uznesení,
c)	zodpovedá za prípravu stanovísk, návrhov a odporúčaní k materiálom predkladaným na zasadnutie výboru,
d)	zúčastňuje sa zasadnutia výboru,
e)	zabezpečuje vyhotovenie návrhov uznesení a zápisnice zo zasadnutia výboru a archivuje návrhy uznesení, záznamy a ďalšiu spisovú dokumentáciu výboru.

Čl. 7
Pracovné skupiny

(1) Pre potreby výboru možno zriadiť stále alebo dočasné pracovné skupiny, ktoré nemajú vlastný štatút, na riešenie otázok týkajúcich sa jednotlivých parciálnych problematík  pôsobnosti výboru za účelom zaujatia stanoviska k danej problematike alebo spracovania návrhu opatrení, materiálov či iných dokumentov predkladaných na rokovanie výboru.

(2) Pracovné skupiny zriaďuje a ruší predseda výboru na návrh členov/členiek výboru alebo z vlastnej iniciatívy. Vedúcim/vedúcou pracovnej skupiny môže byť len člen/členka výboru. Vedúci/vedúca pracovnej skupiny môže k práci v pracovnej skupine prizvať i  externých odborníkov/odborníčky.

Čl. 8
Zasadnutia výboru

(1) Výbor sa schádza vždy pred zasadnutím rady, na základe rozhodnutia predsedu výboru alebo na základe písomnej žiadosti najmenej jednej tretiny jeho členov/členiek, a to do 15 dní od doručenia žiadosti o zvolanie zasadnutia výboru predsedovi výboru.

(2) Zasadnutia výboru sa riadia rokovacím poriadkom, ktorý na návrh predsedu výboru schvaľuje výbor.

(3) Zasadnutia výboru sú verejné, ak výbor v konkrétnom prípade nerozhodne inak. Účasť verejnosti sa umožňuje do naplnenia kapacity miestnosti, v ktorej výbor rokuje na základe registrácie. Zverejnenie informácií o termíne zasadnutia výboru, podmienkach registrácie a o výsledkoch zasadnutia zabezpečí sekretariát výboru na webovom sídle Úradu vlády Slovenskej republiky.

(4) Výbor je spôsobilý zasadať a uznášať sa, ak je prítomná trojpätinová väčšina všetkých  jeho členov/členiek s hlasovacím právom.

(5) Uznesenie výboru je prijaté, ak za toto uznesenie hlasovala nadpolovičná väčšina prítomných členov/členiek výboru. Pri rovnosti hlasov rozhoduje hlas predsedajúceho/predsedajúcej. Uznesenie podľa prvej vety má pre radu odporúčací charakter.

(6) Výbor môže v rámci svojej pôsobnosti podľa čl. 3 prijímať zásadné stanoviská, ktoré sú pre radu záväzné. Zásadné stanoviská podľa predchádzajúcej vety sú prijímané najmenej 3/5 väčšinou všetkých členov/členiek výboru.

Čl. 9
Sekretariát výboru

(1) Úlohy spojené s organizačným a administratívno-technickým zabezpečovaním činnosti výboru plní Sekcia ľudských práv a rovnakého zaobchádzania Úradu vlády Slovenskej republiky.

(2) Sekretariát výboru najmä

a)	koordinuje prípravu správ podľa čl. 3,
b)	sústreďuje a pripravuje podklady a informácie potrebné pre činnosť výboru,
c)	zabezpečuje zverejňovanie informácií o činnosti výboru,
d)	spolupracuje s vecne príslušnými organizáciami vykonávajúcimi aktivity v oblasti pôsobnosti výboru.

(3) Výdavky spojené s činnosťou výboru sa uhrádzajú z rozpočtových prostriedkov kapitoly Úradu vlády Slovenskej republiky. 

  						 Čl. 10
    Spoločné a záverečné ustanovenie

Štatút možno meniť a dopĺňať písomnými dodatkami, ktoré schvaľuje na návrh výboru rada. 

Čl. 11
Účinnosť

Tento štatút nadobúda účinnosť dňom jeho schválenia radou.